《林樗翁舍余草堂以诗见贻病不能候次韵作答》
明代·郑善夫

鳌顶峰回云雾光，少微来照浣花堂。十年城府新相避，三径松筠故自荒。

问道向迷襄野北，移家今在汉阴傍。方山耆旧偏怜我，只道相如病更狂。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。